Мерките за сигурност на хасковската автогара са засилени след снощните атентати на летище „Ататюрк” в Истанбул. Полицаи днес проверяваха щателно багажа на пътниците за съмнителни пакети. Сред преминалите проверката бе и турският гражданин Деар, който чакаше автобус, за да се прибере обратно в южната ни съседка. Момчето е състезател по тенис и пристигнал у нас за лечение. Той заяви, че не се притеснява от проверката и приветства засилените мерки за сигурност, защото това, което се е случило в родината му, е много лошо. Няма отлив на пътници заради самоубийствените атентати и линиите Хасково-Истанбул се изпълняват нормално. Пристигащите автобуси от Истанбул са почти празни, а тези, които отпътуваха бяха пълни с хора. До ранния следобед за Истанбул са тръгнали три автобуса. Снимка: БГНЕС

Курбан беше раздаден за здраве на днешния Петровден край параклиса „Св. апостоли Петър и Павел” до хасковското село Конуш. В казана имаше фасул, защото днес е сряда и според канона трябва да се пости. Отец Никола отслужи празничния водосвет и благослови трапезата. Снимка: БГНЕС

Тежковъоръжени и маскирани униформени са разположени на столичното летище. За да проверят мерките за сигурност на аерогарата дойдоха вътрешният министър Румяна Бъчварова и колегата й от транспортното ведомство Ивайло Московски. Снимка: БТА

Деца-доброволци, съвместно с полицейските служители, контролираха пътното движение и призоваваха водачите чрез флаери за повишено внимание на пътя. Акцията е съвместна с Община Ловеч и се провежда по повод течащата в момента национална акция: „Ваканция! Да пазим децата на пътя!”. Снимка: БТА

Днес пред централата на БЧК председателят на организацията Христо Григоров връчи на кмета на София Йорданка Фандъкова ключовете на специализиран медицински автомобил. Линейката е безвъзмездно предоставена на БЧК от Червения Давидов щит на Израел чрез Двунационалната търговска камара България – Израел. Дарението е в резултат на дългогодишното партньорство между националните дружества на червения кръст на България и Израел в областта на оказването на спешна помощ в кризисни ситуации. Специализираният медицински автомобил се предоставя за нуждите на здравеопазването на София и по преценка на общината ще се ползва от някоя от нуждаещите се столични болници. Снимка: БГНЕС

Премиерът Бойко Борисов и председателят на Европейския съвет Доналд Туск обсъдиха тази сутрин големите енергийни проекти, които могат да бъдат реализирани на територията на България. Срещата в Брюксел се проведе по искане на Туск като продължение на телефонния разговор между двамата през миналата седмица. На срещата днес премиерът Борисов поиска ясната и категорична позиция на Европейската комисия и нейните служби за газоразпределителния център. Той постави и въпроса за съгласуване на последващите действия на България след решението на Арбитражния съд в Женева по търговския спор между НЕК и „Атомстройекспорт” във връзка с АЕЦ „Белене”. Снимка: БГНЕС

Бившият фронтмен на култoвата английска група Uriah Heep Джон Лоутън и „БТР” изнесоха концерт на препълнения с представители на няколко поколения жители и гости на Добрич пл. „Демокрация”. Снимка: БТА

Фотоизложба „Вечна вяра: Православието в Светите земи” откри във Варна посланикът на Израел Ирит Лилиан. Фотосите, сред които има изображения на Галилейското езеро, няколко манастира в Юдейската пустиня, Параклиса на Възнесението на Елеонския хълм в Ерусалим и др., са по проект на Дафна Тал. Снимка: БТА

Днес започна предислокацията на тежката верижна военна техника от Благоевград в Симитли. В 8 часа тази утрин започна преместването на жива сила и техника от Военно формирование 26 400-Благоевград към град Симитли, където от 5-и до 7-и юли ще се проведе военно учение. Снимка: БГНЕС

Деветото издание на Фестивала на пясъчните скулптури в Бургас ще бъде открито на 1 юли. Темата на фестивала тази година е „Кино герои”. Скулпторите от пясък са изработени от 20 творци от девет държави. Посетителите на пясъчния фест ще видят популярни персонажи от големия екран. Сред тях са Батман, Тарзан, костенурките Нинджа, пингвините от Мадагаскар, Рапунцел, Мечо Пух, Малкият принц, герои от филмите „Междузвездни войни”, „Зоотрополис”, „Хотел Трансилвания”, „Ледена епоха”, „Замръзналото кралство” и др. Снимка: БТА

Известният актьор от Кукления театър в Пловдив Панайот Добрев-Понко, който има зад гърба си 80 изложби, показва нова колекция маслени пастели в галерия „Занаяти” в Пловдив. Снимка: БГНЕС